**ОТ Ч Е Т**

**ЗА ДЕЙНОСТТА НА НАРОДНО ЧИТАЛИЩЕ**

**“ВАСИЛ ЛЕВСКИ – 1921 година” СЕЛО БЪДЕЩЕ, ОБЩ.СТАРА ЗАГОРА**

**ЗА ПЕРИОДА 2020 г. – 2022г.**

 **Уважаеми членове на Народно читалище „Васил Левски – 1921 г.“,**

 **Уважаеми гости,**

Днес сме се събрали, за да отчетем дейността на нашето читалище за периода 2020 – 2022 г. - това е период, през който работихме за утвърждаване на изградените дейности и преосмисляйки приоритетите стоящи пред читалището и неговите форми за реализация и обогатяване на годишната програма и културния календар на читалището и библиотеката.

Читалищата в малките населени места, каквото е и нашето село са единствените културни институции, които действат за запазването и поддържането на българските обичаи и традиции, там е мястото, в което малките български деца научават от своите баби и дядовци за бита, културата, прекрасните песни и танци, живите български шевици, където пламва и завинаги остава в сърцата им огъня на българщината.

 Нашето читалище „Васил Левски – 1921 г.“ е основано през 1921 год. и работи без прекъсване и до днес. Посещава се от всички жители независимо от тяхната възраст и етническа принадлежност. Независимо от проблемите с демографския фактор, както и финансовата криза в страната, читалищното настоятелство полага системни грижи за опазването, поддържането и пълноценното използване на материалната база, подновяването на книжния фонд и участието в културни мероприятия.

Докладът за дейността на НЧ “Васил Левски – 1921 г. за изтеклият период е в синхрон с динамиката на времето и ще се опитаме да предадем в резюме многобройните срещи с жителите, отпразнуването на празниците, посрещането на гости от общината, обсъждането на много наболели въпроси и теми и много други дейности.

Ежегодно се разработват различни културни дейности и програми за осъвременяването на българския дух и традиции.

 Благодарни сме на всички, които посещават редовно сбирките в читалището и сме доволни, че успяваме да привличаме и новите хора, завърнали се в селото или закупили имот. Стараем се нашите общи срещи да бъдат полезни и желани, да ни доставят взаимно удоволствие и заедно да се радваме на постигнатото и така да продължаваме занапред.

 Читалището е отворено за цялата местна общност, обединява и приютява всички, които желаят да се докоснат до новите достижения на културата. Тук е мястото, където деца и възрастни научават културно-историческото наследство на родния край, занимават се с творчество и ползват различни видове услуги.

Към настоящия момент библиотеката разполага с разнообразни по жанр книги, стремим се да обогатяваме и с нова, съвременна литература. За отчетния период със собствени средства от бюджета имаме закупени 31 броя книги на стойност 475,11 лв.; бяхме абонирани за 4 /четири/ броя периодични издания, като ежегодно поддържаме абонамент за представляващите интерес периодични издания. С всяка изминала година намалява броя на читателите, особено сред децата и подрастващите, тъй като информационните технологии са много добре развити и те отлично боравят с тях, и предпочитат всичко интересуващо ги да прочетат от там.

Ежегодно се честваха бележити дати и събития от българската история и култура като: Годишнини от обесването на Васил Левски – патрона на нашето читалище, Освобождението на България от османско робство, годишнини от гибелта на Христо Ботев и загиналите за свободата и независимостта на страната, деня на библиотекаря, деня на Съединението на България, деня на независимостта, деня на Будителите и други годишнини на класици от българската и чуждестранна литература...

 Мероприятията ни през годините започваха още през първите дни на Новата година и ние като добри християни си пожелахме най-вече здраве, дълъг живот и щастливи дни с децата и близките, и спорна работа в читалището. Ежегодно се провежда и присъстваме на църковната служба в местния храм, водена от отец Борис по случай Богоявление и Йордановден. А на другия ден се събираме да поздравим и именниците за Иванов ден.

 Традиция е и за нас да отпразнуваме Бабин ден на 21 януари - с ритуала, конкурс за бабите и някаква почерпка. През месец февруари отбелязвахме деня на Св. Харалампи – това е празника, който също много се почита, провежда се църковна служба и се свързва с традицията да се освещава мед и други домашно приготвени сладки неща. В двора на местната земеделска кооперация /където има лозови насаждения/ пък празнуваме деня на лозаря – Трифон Зарезан – с водосвет, ритуала по зарязването, конкурс за най-добро и качествено вино и много песни и хора.

Отпразнувахме и празника на Свети Валентин, като поздравленията бяха от нашата певица Динка Иванова в съпровод на Иван Иванов. Пожелахме си много здраве, много късмет и да има поводи за обогатяване дейността на читалището ни през годината.

За нас 19.02. е ден, който никога няма да забравим – обесването на Васил Левски - патрона на нашето читалище .Имаме направен постоянен кът в читалището и на тази дата винаги се казват стихове и думи за живота, дейността и финалният край на този отдал младостта и живота си за народа светец. Подготвяхме се за Баба Марта, изработваха се мартеници, разменяме си мартенички, правим изложба - конкурс за най-красиво ръчно изработена мартеница в залата на читалището. За 08.03. също имаме традиция, със спонсорството на местната кооперация да организираме празненства и екскурзии до интересни места. Тъй като попаднахме в периода на Ковид-епидемията и ограниченията, които бяха настъпили нямахме възможността да посещаваме различни места . Но все пак нещата постепенно затихнаха и през последната година бяхме на двудневна екскурзия до гр.Текирдаг и гр.Чорлу/Турция/. Посещавали сме организирано и театрални постановки в гр. Ст.Загора

 Запазихме си традицията с членовете на читалището да се събираме всяка сряда, където редовно преглеждахме и дискутирахме актуални моменти от медиите и пресата. На тези срещи обсъждахме и разработвахме нови планове и сценарии за предстоящите празници и важни моменти, свързани с миналото и настоящето и с общия облик на селото и на читалището.

По време на сбирките се обменят знания във връзка с подготовката на разсади и размяна на семена от различни сортове зеленчуци и различни видове цветя. Всеки споделя своя начин на грижа и отглеждане на растенията.

 С радост посрещахме първа пролет и деня на хумора и сатирата - 1 април с шеги и весели случки.

 На деня на здравния работник 07.04. всяка година бяха изнасяни беседи от местния лекар за различни и актуални заболявания при млади и възрастни хора.

 Вълнуваща за нас е и подготовката за великденските празници - с лазарките се обикаля селото, за да се благословят жителите, а те ги даряваха с цветя, яйца и лакомства. С по – възрастните членове на читалището правихме изложби и конкурс за най-красиво яйце, за най- вкусни курабии и козунаци.

 За съжаление фолклорната ни група „Ахиевци”, която заемаше почетно място сред другите фолклорни групи от съседните села и Стара Загора се разтури покрай настъпилите ограничения през изминалите години, някои от участниците заминаха за чужбина, други на работа в друго населено място и това някак обезкуражи останалите. Да се надяваме, че ще успеем отново да я сформираме.

 Празника на читалището - 24 май отпразнувахме като го съчетаваме и с 01.06. - денят на детето. През 2021 год. Празнувахме 100 години от създаването на нашето читалище. Имаше богата програма – засадихме цветя в градинката пред читалището, посадихме юбилейно дръвче, наградихме бивши секретари и председатели на читалището, най- изявените читатели, почерпихме с юбилейната торта всички присъстващи. Музикалната програма бе изнесена от Общинския ансамбъл Загоре – гр. Стара Загора и празника завърши със заря.

Празника на читалището - 24 май през останалите години отпразнувахме като го съчетаваме и с 01.06. - денят на детето. Летните дни са изпълнени с детски игри, с четене на книжки, рисуване на асфалт, конкурс за най-добра прическа и др. разнообразни занимания. Канили сме и аниматор за децата.

 Следващата дата, която не може да се подмине е 02.06. Денят на Ботев и на загиналите за свободата и независимостта на България.

 Всяка година се почита рождената дата на нашия патрон Васил Левски - 18.07. с много цветя пред портрета и прочитане на много случки от неговия живот и негови велики мисли.

 На 20 юли - Илинден празнуваме празника на нашето село, който винаги започва с празнична литургия в храма на с. Бъдеще „Свети Пророк Илия”, поднасяне цветя пред паметника на загиналите и в следобедните часове започва тържествената част на празника; посрещането на гости, поздравите от тях, музикалната програма с гостуващите ни оркестри - „Славяни" и оркестър Стара Загора, и празничният ден приключва със заря.

Макар че кипи усилена работа през летния период в дворовете на всички стопани и жители на селото, желанието за седмичните сбирки не угасва, даже ги очакват с нетърпение.

 През месец октомври сбирките са свързани обикновено с прибиране и съхранение на получената реколта, размяна на кулинарни рецепти за зимната подготовка, четене на статии актуални за здравето, обсъждане на политически теми и дискусии по най-наболели проблеми за пенсионерите . През месец ноември отбелязваме 01.11. – Денят на будителите и Деня на християнското семейство – 21.11.

С наближаването на края на всяка година, започва и подготовката за коледните и новогодишни празници. Жителите в селото се поздравяват и благославят за здраве и берекет от коледарската група. Организират се тържества за Коледа и Нова година - правим томбола, викторини, изложба с най-различни коледни изкушения , баница с късмети и т. н. За децата пък дядо Коледа обикаляше с файтона си по домовете им, за да раздаде подаръците.

 За всяко мероприятие имаме снимков материал, публикувани статии във вестници, които ще останат в архива на читалището. Читалището е институция, за която възрастта и етноса нямат значение. За нас е важно тук всеки да влиза с въпрос и да излиза с отговор, да влиза търсещ и да излиза намерил отговор на своите въпроси.

 Читалището извършва и социални дейности – помага на хората да попълват документи, читалищният секретар ги посещава по домовете да им занесе вестник или книга, което са пожелали. Почти няма човек да се е обърнал за помощ или услуга от читалището, която да не е извършена и направена въпреки трудностите на времето.

Винаги има какво още да се желае за работата - имаше хубави и не толкова хубави преживявания, но винаги трябва да се гледа напред с оптимизъм и с общи усилия и подкрепа ще постигнем много повече. Готови сме да се вслушаме в предложенията на членовете и на всички хора желаещи да бъдат част от дейността на читалището, в идеите им, мненията, да ги коментираме, да извлечем най-доброто от тях и да ги осъществяваме с голямо желание и инициатива – само да сме живи и здрави.

С няколко изречение ще опишем какво е състоянието на материално- техническата база с която разполагаме. Сградата на читалището е собственост на друга институция - Наркооп, което е и голямата ни болка, тъй като не можем да участваме в проекти и за поддръжката е необходимо да отделяме от собствените средства /субсидията/. През тези години успяхме да закупим някои основни средства – маса, столове, шатра, скамейки и др. неща, необходими за дейността на читалището. През 2021 год. с помощта на Община Стара Загора се направи ремонт на помещението – смяна на ел.инсталацията, боядисване, нови осветителни тела, за което сме много благодарни.

Да се надяваме на държавата и общината за отпускане на повече средства, за да осъществяваме най- нетложните ремонтни дейности за запазване на материално-техническата база, за подменяне и увеличаване на книжния фонд, както и осигуряване на съвременни средства /интернет услуги/ за по-пълно задоволяване на потребностите на хората от селото – те го заслужават.

Читалището ревностно пази своето духовно пространство, развива се и следва пътя на своята традиция и ще продължава да бъде притегателен център за хората от всяка възраст в селото.

 Председател ЧН:…………………………….

 Иванка Иванова